Oficialusis leidinys L 206 , 03/08/2002 p. 0016 - 0019



Tarybos sprendimas 2002 m. liepos 22 d. iš dalies keičiantis Sprendimą 2001/76/EB dėl eksporto kreditų laivams (2002/634/EB) EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 133 straipsnį, atsižvelgdama į Komisijos pasiūlymą, kadangi: (1) Bendrija yra OECD sudaryto susitarimo dėl rekomendacijų oficialiai remiamiems eksporto kreditams šalis, toliau - Susitarimas. (2) Remiantis 2000 m. gruodžio 24 d. Tarybos sprendimu, pakeičiančiu 1978 m. balandžio 4 d. sprendimą dėl tam tikrų rekomendacijų taikymo oficialiai remiamiems eksporto kreditams [1], Bendrijoje taikomas prie šio sprendimo pridėtas Susitarimas dėl rekomendacijų oficialiai remiamiems eksporto kreditams. (3) Susitarimo dalyvės, pasitarusios su OECD darbo grupės Nr. 6 "Laivų statyba" nariais, nusprendė pakeisti susitarimo I priede specialiai šiam sektoriui nustatytas rekomendacijas eksporto kreditams. Susitarimo dalyvės OECD susitarimo ribose pritarė naujam Sektoriniam susitarimui dėl eksporto kreditų laivams. (4) Susitarimas toliau bus taikomas laivams, kuriems taikomas Sektorinis susitarimas dėl kreditų laivams, išskyrus tuos atvejus, kai Sektoriniame susitarime numatyta kitaip. (5) Sprendimas 2001/76/EB turėtų būti atitinkamai iš dalies pakeistas, PRIĖMĖ ŠĮ SPRENDIMĄ: 1 straipsnis Sprendimo 2001/76/EB priedas iš dalies pakeičiamas taip: 1. 3 dalies a punktas keičiamas taip: "a) Laivai Šis susitarimas taikomas tiems laivams, kuriems netaikomas Sektorinis susitarimas dėl eksporto kreditų laivams, priimtas Susitarimo dalyvių kaip Susitarimo priedas (I priedas). Sektorinio susitarimo dėl eksporto kreditų laivams dalyvėms Susitarimas taikomas laivams, kuriems taikomas Sektorinis susitarimas, išskyrus atvejus, kai Sektorinis susitarimas numato atitinkamą Susitarimo papildymą; šiuo atveju galioja Sektorinis susitarimas." 2. 49 dalies a punkto 4 papunktis išbraukiamas. 3. I priedas keičiamas šio sprendimo priedu. 2 straipsnis Šis sprendimas skirtas valstybėms narėms. Priimta Briuselyje, 2002 m. liepos 22 d. Tarybos vardu Pirmininkas P. S. Møller [1] OL L 32, 2001 2 2, p. 1. -------------------------------------------------- PRIEDAS " I PRIEDAS SEKTORINIS SUSITARIMAS DĖL EKSPORTO KREDITŲ LAIVAMS I SKYRIUS SEKTORINIO SUSITARIMO TAIKYMO SRITIS 1. Dalyvavimas Sektorinio susitarimo dalyvės yra: Australija, Europos bendrija (jai priklauso: Airija, Austrija, Belgija, Danija, Graikija, Ispanija, Italija, Jungtinė Karalystė, Liuksemburgas, Nyderlandai, Portugalija, Prancūzija, Suomija, Švedija ir Vokietija), Japonija, Korėja, Lenkija, Norvegija ir Slovakijos Respublika. 2. Veikimo sfera Šis Sektorinis susitarimas, papildantis Susitarimą, numato ypatingas rekomendacijas oficialiai remiamiems eksporto kreditams, liečiantiems eksporto sutartis dėl: 2.1. Naujų 100 ir daugiau registrinių tonų talpos jūrų laivių, skirtų asmenims ir kroviniams gabenti arba specialioms paslaugoms suteikti (pavyzdžiui, žvejybos laivai, žuvų perdirbimo laivai, ledlaužiai ir gilintuvai, kurie dėl jų varomosios jėgos ir vairavimo savybių visada yra tinkami laivybai atviroje jūroje), 365 ir daugiau kW vilkikų ir nebaigtų, bet galinčių laikytis ir judėti ant vandens, laivų korpusų. Šis Sektorinis susitarimas netaikomas karo laivams. Sektorinis susitarimas netaikomas plaukiojantiems dokams ir atviroje jūroje esantiems judantiems įrenginiams. Jei iškyla sunkumų, liečiančių eksporto kreditą tokiems įrenginiams, Sektorinio susitarimo dalyvės (toliau – dalyvės), apsvarsčiusios dalyvių pateiktas tinkamai pagrįstas paraiškas, gali nuspręsti šiems įrenginiams taikyti Sektorinį susitarimą. 2.2. Bet kokio laivo techninio pertvarkymo. Laivo techninis pertvarkymas – tai daugiau kaip 1000 tūrio registrinių tonų talpos jūrų laivių pertvarkymas, jei pertvarkymo veiksmai apima esminius krovinio schemos, korpuso ar varymo sistemos pakeitimus. 2.3. i) Nors "laivo su oro pagalve" tipo laivams Sektorinis susitarimas netaikomas, dalyvės turi teisę suteikti šiems laivams eksporto kreditus tokiomis pat sąlygomis, kokios numatytos Sektoriniame susitarime. Jos įsipareigoja nuosaikiai naudotis šia galimybe ir nesudaryti laivams tokių kredito sąlygų, jei nustatoma, kad nėra konkurencijos Sektorinio susitarimo nustatytomis sąlygomis. ii) Šiame Sektoriniame susitarime sąvoka "laivas su oro pagalve" reiškia 100 ir daugiau tonų laivą amfibiją, galintį laikytis ore vien tik dėl oro, pučiamo palei elastinę briauną, einančią visu jo perimetru ir po juo, ir sudarančio virš žemės ar vandens paviršiaus oro pagalvę, be to, turinčio propelerį arba reaktyvinį variklį, kurie leidžia transporto priemonę valdyti ir judėti ja į priekį. iii) Laikoma, kad yra susitarta, jog eksporto kreditai tokiomis pat sąlygomis, kokios numatytos Sektoriniame susitarime, suteikiami tik laivams su oro pagalve, kurie naudojami jūroje, bet ne sausumoje, išskyrus atstumus, kuriuos reikia įveikti terminalui pasiekti, ir kurie nėra didesni nei 1 km nuo vandens. II SKYRIUS EKSPORTO KREDITŲ IR SĄLYGOTOSIOS PAGALBOS NUOSTATOS 3. Maksimali kredito grąžinimo trukmė Maksimali kredito grąžinimo trukmė, nepriklausomai nuo paskirties šalies klasifikacijos, yra dvylika metų nuo kredito pradžios. 4. Grynųjų pinigų mokėjimai Dalyvės reikalauja, kad būtų atliktas mažiausiai 20 % eksporto sutarties vertės mokėjimas iki kredito pradžios. 5. Pagrindinės kredito sumos grąžinimas Pagrindinė kredito suma grąžinama lygiomis dalimis reguliariais paprastai 6 mėnesių arba daugiausiai 12 mėnesių intervalais. 6. Minimali priemoka Susitarimo nuostatos, liečiančios minimalių priemokų normas, taikomos tik šio Sektorinio susitarimo dalyvėms jas apsvarsčius iš naujo. 7. Pagalba Dalyvės, norinčios teikti pagalbą, įgyvendindamos Susitarimo nuostatas, turi taip pat patvirtinti, kad laivas, kol nepasibaigęs kredito grąžinimo terminas, nebus eksploatuojamas atvirai užregistruotas, ir bus gauta atitinkama garantija, jog laivo galutinis savininkas yra įsikūręs paskirties šalyje, jis nėra užsienio bendrovės pasyvi dukterinė bendrovė, jis įsipareigoja neparduoti laivo be šios šalies institucijų leidimo. III SKYRIUS PROCEDŪROS 8. Pranešimai Siekdamos užtikrinti skaidrumą, dalyvės, įgyvendindamos Susitarimo ir IBRD/Berno sąjungos/OECD kreditoriaus pranešimų sistemos nuostatas, taip pat kasmet pateikia informaciją apie jų pačių oficialios pagalbos teikimo sistemą ir priemones šiam Sektoriniam susitarimui įgyvendinti, įskaitant galiojančias schemas. 9. Patikrinimai a) Sektorinį susitarimą kasmet arba reikalaujant dalyvėms iš naujo apsvarsto OECD laivų statybos darbo grupė. Apie tai pateikiama ataskaita Susitarimo dalyvėms. b) Siekdamos užtikrinti Susitarimo ir šio Sektorinio susitarimo darną, atsižvelgdamos į laivų statybos pramonės specifiką, šio Sektorinio susitarimo dalyvės ir Susitarimo dalyvės atitinkamai konsultuojasi ir derina veiksmus. c) Susitarimo dalyvėms priėmus sprendimą Susitarimą keisti, šio Sektorinio susitarimo dalyvės (toliau – dalyvės) svarsto tokį sprendimą ir jo padarinius Sektoriniam susitarimui. Iki svarstymo pabaigos Susitarimo pakeitimai šiam Sektoriniam susitarimui reikšmės neturi. Tuo atveju, kai dalyvės Susitarimo gali pritarti pakeitimams, jos praneša apie tai raštu Susitarimo dalyvėms. Jei dalyvės Susitarimo pakeitimams, kurių taikymas paliestų ir laivų statybą, pritarti negali, jos praneša Susitarimo dalyvėms apie nesutikimą ir pradeda su jomis konsultacijas, kad būtų rastas problemos sprendimas. Susitarimo tarp abiejų grupių nepasiekus, pakeitimų taikymui laivų statyboje lemiama yra dalyvių nuomonė. d) Įsigaliojus "Susitarimui dėl komercinių laivų statybos ir remonto pramonės normalių konkurencinių sąlygų", šis Sektorinis susitarimas nustoja galioti dalyvėms, kurios įstatymiškai įpareigotos taikyti 1994 m. (C/WP6(94)6) Susitarimą dėl eksporto kreditų laivams. Šios dalyvės nedelsdamos turi pradėti 1994 m. Susitarimo svarstymą, siekiant jį suderinti su šiuo Sektoriniu susitarimu. Priedėlis ATEITIES DARBŲ ĮSIPAREIGOJIMAI Šio Sektorinio susitarimo dalyvės, įgyvendindamos Susitarimo skyriaus "Ateities darbai" nuostatas, taip pat sutiko: a) atsižvelgdamos į sąlygotajai pagalbai Susitarime nustatytą drausmę, sudaryti laivų tipų, kurie paprastai laikomi neperspektyviais verslo prasme, paaiškinamąjį sąrašą; b) išnagrinėti Susitarimo nuostatas, liečiančias minimalių priemokų normas, kad būtų nustatyta, ar galima jas įtraukti į šį Sektorinį susitarimą; c) remiantis tarptautinių derybų rezultatais, priimti kitas minimalių palūkanų normų disciplinas, įskaitant specialų CIRR ir kintamąsias palūkanas; d) apsvarstyti pagrindinės kredito sumos grąžinamų dalių panaudojimą. " --------------------------------------------------